Холдынг

**Холдынг** ( — які валодае) — акцыянэрнае прадпрыемства, якое выкарыстоўвае свой капітал на набыцьцё кантрольных пакетаў акцыяў іншых прадпрыемстваў для кіраваньня імі. Ствараецца буйным прадпрыемствам для ажыцьцяўленьня адзінага кіраваньня некалькімі прадпрыемствамі, паскарэньня дывэрсіфікацыі і разьмеркаваньня капіталу між галінамі прадпрымальніцтва. Віды: 1) чысты — не займаецца вытворчай, гандлёвай і банкаўскай дзейнасьцю; 2) зьмяшаны — сам займаецца прадпрымальніцтвам у адмысловых галінах. Можа ажыцьцяўляць унутранае пазычаньне.

## Беларусь
28 сьнежня 2009 году А.Лукашэнка падпісаў Указ № 660 «Аб некаторых пытаньнях стварэньня і дзейнасьці холдынгаў у Рэспубліцы Беларусь», паводле якога кіраўнічая кампанія ўплывае на рашэньні даччыных прадпрыемстваў холдынгу на падставе:
* «валоданьня 25% і больш простых (звычайных) акцыяў (дзеляў у статутных фондах) даччыных кампаніяў холдынгу;
* кіраваньня дзейнасьцю даччыных кампаніяў холдынгу — унітарных прадпрыемстваў, заснаваных кіроўнай кампаніяй холдынгу або ў адносінах да якіх кіроўная кампанія холдынгу набыла статус заснавальніка на іншых падставах, прадугледжаных заканадаўчымі актамі, а таксама ўстановаў, створаных кіроўнай кампаніяй холдынгу;
* дамовы давернага кіраваньня 25% і больш простых (звычайных) акцыяў (дзеляў у статутных фондах) даччыных кампаніяў холдынгу».

Паводле 3-га пункта Ўказа, «Холдынг лічыцца створаным і набывае статус холдынгу з даты яго рэгістрацыі, якая ажыцьцяўляецца Міністэрствам эканомікі, якое вядзе Дзяржаўны рэестар холдынгаў». Паводле 12-га пункта, «Кіраўнічая кампанія холдынгу мае права ... утвараць цэнтралізаваны фонд за кошт адлічэньняў ад прыбытку ўдзельнікаў холдынгу, які застаецца ў іх распараджэньні пасьля выплаты падаткаў». «Сродкі цэнтралізаванага фонду накіроўваюцца кіраўнічай кампаніяй холдынгу яго ўдзельнікам на»:
* «фінансаваньне капітальных укладаньняў вытворчага прызначэння, ажыццяўленьне ўдзельнікамі холдынгу цэнтралізаваных закупак машын і абсталяваньня ... з наступнай бязвыплатнай перадачай іх іншым удзельнікам холдынгу і прыняцьцем апошнімі атрыманых машын і абсталяваньня да бухгалтарскага ўліку ў якасьці аб'ектаў асноўных сродкаў»;
* «фінансаваньне навукова-дасьледчых, досьледна-канструктарскіх і досьледна-тэхналягічных працаў;
* фінансаваньне праграмаў энэргаашчаджэньня i мерапрыемстваў укараненьня новых энэргаэфэктыўных тэхналёгіяў і абсталяваньня;
* пагашэньне крэдытаў банкаў, а таксама выдадзеных за кошт сродкаў рэспубліканскага і мясцовых бюджэтаў бюджэтных пазык»;
* «вылучэньне пазык».

Пагатоў грошы і «маёмасьць, акрамя каштоўных папераў і маёмасных правоў на аб'екты інтэлектуальнай уласнасьці», такога фонду вызваляюцца ад падатку на прыбытак і адзінага падатку для вытворцаў сельскагаспадарчай прадукцыі: «Грашовыя сродкі, атрыманыя кіраўнічай кампаніяй холдынгу – рэзыдэнтам Рэспублікі Беларусь (за выключэньнем банкаў і нябанкаўскіх крэдытна-фінансавых арганізацыяў, страхавых арганізацыяў) для ўтварэньня ... цэнтралізаванага фонду ад даччыных кампаніяў холдынгу, а таксама атрыманыя ўдзельнікамі холдынгу – рэзыдэнтамі Рэспублікі Беларусь (за выключэньнем банкаў і нябанкаўскіх крэдытна-фінансавых арганізацыяў, страхавых арганізацыяў) ... з цэнтралізаванага фонду, пры вылічэньні падатку на прыбытак і адзінага падатку для вытворцаў сельскагаспадарчай прадукцыі *не ўключаюцца ў склад пазарэалізацыйных даходаў, якія ўлічваюцца пры падаткаабкладаньні*». Таксама «*Не прызнаюцца аб'ектам падаткаабкладаньня* Падаткам на дададзеную вартасьць абароты па бязвыплатнай перадачы на тэрыторыі Рэспублікі Беларусь ўдзельніку холдынгу маёмасьці ... пры ўмове яе прыняцьця да бухгалтарскага ўліку ў якасьці аб'ектаў асноўных сродкаў». Паводле падпункта 12.7 Указа, «Кіраўніку кіраўнічай кампаніі холдынгу з удзелам дзяржавы па ўзгадненьні зь дзяржаўным органам можа выплачвацца штогадовае аднаразовае ўзнагароджаньне ў памеры да 2% ад атрыманага па выніках справаздачнага году сукупнага *прыросту* прыбытку, што застаецца пасьля выплаты падаткаў ... за справаздачны год у цэлым па холдынгу, але ня больш за 15 акладаў ўключна».

1 красавіка 2010 году 1-м холдынгам у Беларусі стаў «Белтэх Холдынг» Уладзімера Пефціева, які поруч з аднайменнай кіраўнічай кампаніяй улучаў ЗАТ «Белтэхэкспарт». На красавік 2012 г. на ўліку ў Дзяржаўным рэестры холдынгаў Беларусі стаяла 34 прадпрыемствы, якія ўлучалі звыш 200 юрыдычных асобаў. У 17 (палове) зь іх урад Беларусі меў долю ў статутным фондзе: «Гарызонт», «Беларускае оптыка-мэханічнае аб’яднаньне» («БелОМА»), «Беларускія шпалеры», «Аўтакампанэнты» і «Забудова». 4 красавіка 2016 году лік холдынгаў дасягнуў 100. 22 ліпеня 2021 году ў Дзяржаўным рэестры налічвалася 95 холдынгаў, якія ўлучалі 643 прадпрыемствы і выпускалі каля 1/4 прамысловых вырабаў Беларусі.

### Буйныя холдынгі
* «Пінскдрэў» (Берасьцейская вобласьць): № 4, ад 23 красавіка 2010 году, 13 прадпрыемстваў.
* «Беларускія шпалеры»: : № 24, ад 9 сакавіка 2011 году, 4 прадпрыемствы.
* «Белкамунмаш»: № 33, ад 3 кастрычніка 2011 году, 3 прадпрыемствы.
* «БелаўтаМАЗ»: : № 41, ад 16 траўня 2012 году, 12 прадпрыемстваў.
* «Мясамалпрам»: № 43, ад 22 траўня 2012 году, 20 прадпрыемстваў, у тым ліку ААТ «Слуцкі сыраробны камбінат».
* «Амкадар»: : № 45, ад 11 чэрвеня 2012 году, 20 прадпрыемстваў.
* «Беларуская мэталюргічная кампанія» (Жлобін, Гомельская вобласьць): : № 50, ад 31 ліпеня 2012 году, 22 прадпрыемствы.
* «БелАЗ-Холдынг» (Жодзіна, Менская вобласьць): № 52, ад 25 верасьня 2012 году, 6 прадпрыемстваў.
* «Крышталь-Холдынг» (Гомель): № 53, ад 26 верасьня 2012 году, 2 прадпрыемствы, у тым ліку ААТ «Белювэліргандаль».
* «Бабулін гарлач» (Магілёў): № 55, ад 18 кастрычніка 2012 году, 5 прадпрыемстваў.
* «Менскі маторны завод»: № 57, ад 20 лістапада 2012 году, 5 прадпрыемстваў, у тым ліку «Жыткавіцкі маторабудаўнічы завод» (Гомельская вобласьць).
* «Інтэграл»: № 62, ад 14 чэрвеня 2013 году, 8 прадпрыемстваў.
* «Белаўтадар»: № 62, ад 4 ліпеня 2013 году, 19 прадпрыемстваў.
* «Марко» (Віцебск): № 69, ад 17 кастрычніка 2013 году, 6 прадпрыемстваў.
* «МТЗ-Холдынг»: № 82, ад 1 жніўня 2014 году, 10 прадпрыемстваў, у тым ліку «Бабруйскі завод трактарных дэталяў і агрэгатаў» (Магілёўская вобласьць).
* «Беларуская цэмэнтная кампанія» (Касьцюковічы, Магілёўская вобласьць): № 84, ад 12 жніўня 2014 году, 3 прадпрыемствы, у тым ліку «Крычаўцэмэнтнашыфэр» (Магілёўская вобласьць).
* «Менскі электратэхнічны завод» («МЭТЗ»): № 86, ад 18 верасьня 2014 году, 13 прадпрыемстваў.
* «Магілёўліфтмаш»: № 89, ад 8 кастрычніка 2014 году, 4 прадпрыемствы.
* «Менск Крышталь»: № 94, ад 7 жніўня 2015 году, 9 прадпрыемстваў.
* «Гомельхлебапрадукт»: № 97, ад 5 лістапада 2015 году, 5 прадпрыемстваў.
* «Белбудцэнтар-Холдынг»: № 99, ад 5 лістапада 2015 году, 20 прадпрыемстваў, у тым ліку ААТ «Будтрэст № 3».

## Крыніцы

## Вонкавыя спасылкі
* 
* 

Катэгорыя:Тыпы кампаніяў
Катэгорыя:Арганізацыйная тэорыя
Катэгорыя:Юрыдычныя асобы
Катэгорыя:Гаспадарчае права
Катэгорыя:Бізнэс-тэрміны